มันนี่ทูเดย์
ยอดค้าชายแดนพุ่ง
6 มิ.ย. 2559

ยอดค้าชายแดนพุ่ง
นายสมชัย สัจจพงษ์ ปลัดกระทรวงการคลัง เปิดเผยว่า การค้าชายแดนระหว่างไทยกับประเทศเพื่อนบ้านในปี 2558 ซึ่งประกอบไปด้วยมาเลเซีย เมียนมา ลาว และกัมพูชา มีมูลค่ารวมกันกว่า 1.001 ล้านล้านบาท เพิ่มขึ้นจากปีก่อนหน้าที่มีมูลค่าการส่งสินค้าอยู่ที่ 987,572 ล้านบาท เพิ่ม1.38% โดยส่งออกมูลค่า 588,105 ล้านบาท ลดลง 0.26% และการนำเข้ามูลค่า 413,135 ล้านบาท เพิ่มขึ้นเป็น 3.83% รายได้ดุลการค้าอยู่ที่ 174,970.30 ล้านบาท
ออกบัตรติดชิปให้สหกรณ์
นายทรงพล ชีวะปัญญาโรจน์ รองกรรมการผู้จัดการใหญ่ สายงานบริหารจัดการทางการเงินเพื่อธุรกิจ ธนาคารกรุงไทย เปิดเผยว่า ธนาคารกรุงไทยจับมือชุมนุมสหกรณ์ออมทรัพย์แห่งประเทศไทย ออกบัตรเดบิตชิปการ์ดเพื่ออำนวยความสะดวกให้กับสมาชิกสหกรณ์ทั่วประเทศทำธุรกรรมได้ทั้งบัญชีสหกรณ์และบัญชีธนาคารตลอด 24 ชั่วโมง เป็นธนาคารแรก และคาดว่าภายในปี 2560 จะมีสหกรณ์สมาชิกเข้าร่วมโครงการเพิ่มอีก 200 สหกรณ์ กว่า 5 แสนราย